แอนแวร์ พาชา

อิสมาอิล แอนแวร์ พาชา (; ; 23 พฤศจิกายน ค.ศ. 1881 – 4 สิงหาคม ค.ศ. 1922) เป็นนายทหาร นักปฏิวัติ และอาชญากรสงครามชาวตุรกีออตโตมัน เขาเป็นหนึ่งในคณะสามผู้นำเผด็จการของจักรวรรดิออตโตมันที่รู้จักกันในชื่อ "สามพาชา" (ร่วมกับทาลัต พาชา และเจมัล พาชา)

ในช่วงที่แอนแวร์ประจำการอยู่ที่ภูมิภาคมาซิโดเนีย เขาได้เข้าร่วมคณะกรรมการสหภาพและความก้าวหน้า ซึ่งเป็นองค์กรในเครือขบวนการยังเติร์กที่ปลุกปั่นต่อต้านการปกครองอันกดขี่ของสุลต่านอับดุล ฮามิดที่ 2 แอนแวร์เป็นผู้นำคนสำคัญการปฏิวัติยังเติร์กที่เกิดขึ้นเมื่อ ค.ศ. 1908 ส่งผลให้มีการรื้อฟื้นรัฐธรรมนูญและระบอบประชาธิปไตยระบบรัฐสภาในจักรวรรดิออตโตมัน แอนแวร์ได้รับการยกย่องร่วมกับอาห์เหม็ด นียาซี ว่าเป็น "วีรบุรุษแห่งการปฏิวัติ" อย่างไรก็ตาม ด้วยวิกฤตการณ์ที่เกิดขึ้นจำนวนมากภายในจักรวรรดิ (รวมถึงกรณี 31 มีนาคม สงครามบอลข่าน และการแย่งชิงอำนาจกับพรรคเสรีภาพและความตกลงร่วม) ทำให้แอนแวร์กับกลุ่มนิยมสหภาพเสื่อมศรัทธาต่อลัทธิเสรีนิยม โดยภายหลังรัฐประหาร ค.ศ. 1913 กลุ่มนิยมสหภาพได้รับอำนาจบริหารโดยตรง และแอนแวร์รั้งตำแหน่งรัฐมนตรีว่าการกระทรวงสงคราม ส่วนทาลัตมีอำนาจควบคุมเหนือรัฐบาลพลเรือน

ขณะดำรงตำแหน่งรัฐมนตรีว่าการกระทรวงสงครามและผู้บัญชาการทหารสูงสุดโดยพฤตินัย (แม้ว่าโดยนิตินัยแล้ว แอนแวร์จะดำรงตำแหน่งรองผู้บัญชาการทหารสูงสุด และสุลต่านทรงดำรงตำแหน่งนี้อย่างเป็นทางการ) แอนแวร์เป็นหนึ่งในบุคคลผู้ทรงอำนาจที่สุดภายในรัฐบาลออตโตมัน เขาได้ริเริ่มการก่อตั้งพันธมิตรกับเยอรมนี และเป็นตัวการสำคัญในการพาจักรวรรดิออตโตมันเข้าสู่สงครามโลกครั้งที่หนึ่ง ต่อมาเขาเป็นผู้นำการโจมตีกองทัพรัสเซียในยุทธการที่ซารีกามิชที่ย่อยยับ ซึ่งเขาได้กล่าวโทษชาวอาร์มีเนียสําหรับความพ่ายแพ้ดังกล่าว แอนแวร์และทาลัตเป็นหนึ่งในผู้กระทำความผิดหลักต่อการฆ่าล้างเผ่าพันธุ์ในจักรวรรดิออตโตมันตอนปลาย และมีส่วนต้องรับผิดชอบต่อการเสียชีวิตของชาวอาร์มีเนีย 800,000 ถึง 1,500,000 คน ชาวอัสซีเรีย 750,000 คน และชาวกรีก 500,000 คน หลังจากปราชัยในสงครามโลก แอนแวร์พร้อมด้วยแกนนำนิยมสหภาพคนอื่นต่างหลบหนีออกจากประเทศ โดยในการพิจารณาคดีทหารออตโตมันได้ตัดสินโทษประหารชีวิตลับหลังแก่เขาและแกนนำคนอื่น ๆ ฐานนำพาประเทศเข้าสู่สงครามและก่อการสังหารหมู่ชาวกรีกและอาร์มีเนีย แอนแวร์ถึงแก่อสัญกรรมจากการถูกสังหารที่เอเชียกลาง หลังจากเป็นผู้นำในการก่อการกำเริบบาสมาชิต่อต้านบอลเชวิค โดยใน ค.ศ. 1996 ร่างของเขาได้รับการฝังใหม่ที่ประเทศตุรกี ต่อมาแอนแวร์ได้รับการฟื้นฟูเกียรติคุณจากซือเลย์มัน เดมีแรล ประธานาธิบดีตุรกี ซึ่งยกย่องผลงานของเขาที่มีต่อลัทธิชาตินิยมตุรกี

เมื่อแอนแวร์ก้าวขึ้นสู่ตําแหน่งในกองทัพ เขาเป็นที่รู้จักจากตําแหน่งอันทรงเกียรติจำนวนมาก ไม่ว่าจะเป็นแอนแวร์ เอแฟนดี (), แอนแวร์ เบย์ (), และสุดท้ายก็คือ แอนแวร์ พาชา โดย "พาชา" เป็นตําแหน่งกิตติมศักดิ์ที่มอบให้กับนายทหารออตโตมันเมื่อได้รับการเลื่อนตําแหน่งเป็น "มีร์ลีวา" ซึ่งมีสถานะเทียบเท่าพลตรี

อ้างอิง

แหล่งที่มา

 .
 .

แหล่งข้อมูลอื่น

 Enver's biography

 Enver's declaration at the Baku Congress of the Peoples of the East 1920
 Interview with Enver Pasha by Henry Morgenthau – American Ambassador to Constantinople (Istanbul) 1915
 Biography of Enver Pasha at Turkey in the First World War website
 Personal belongings of Enver Pasha
 Ismail Enver Pasha (1881–1922) 



หมวดหมู่:พาชา
หมวดหมู่:บุคคลที่เกิดในปี พ.ศ. 2424
หมวดหมู่:บุคคลที่เสียชีวิตในปี พ.ศ. 2465
หมวดหมู่:การปฏิวัติยังเติร์ก
หมวดหมู่:นายพลชาวออตโตมัน
หมวดหมู่:นายพลในสงครามโลกครั้งที่หนึ่ง
หมวดหมู่:ทหารชาวออตโตมันในสงครามโลกครั้งที่หนึ่ง
หมวดหมู่:อาชญากรสงคราม